b'\n_START_ARTICLE_\nLesesenteret\n_START_PARAGRAPH_\nNasjonalt senter for leseoppl\xc3\xa6ring og leseforsking vanligvis omtalt som Lesesenteret er et landsdekkende ressurssenter innen leseoppl\xc3\xa6ring, leseutvikling og lesevansker. Det er dels organisert som et institutt under Det humanistiske fakultet ved Universitetet i Stavanger og dessuten et senter underlagt Utdanningsdirektoratet som driver med forskning og utdanning innen spesialpedagogikk og lesevitenskap. Lesesenteret er lokalisert i Hulda Garborgs hus._NEWLINE_Siden starten i 2004 har Lesesenteret hatt oppgaver i forhold til leseoppl\xc3\xa6ring og leseutvikling. Dette var et ledd i en tiltaksplan for \xc3\xa5 styrke leseoppl\xc3\xa6ring og leselyst p\xc3\xa5 nasjonalt plan, initiert av Kunnskapsdepartementet. Disse oppgavene omfatter grunnlaget for leseoppl\xc3\xa6ring i tidlig alder og sider ved leseoppl\xc3\xa6ringen i skolen, og hvordan leseoppl\xc3\xa6ringen ivaretas i grunnutdanningen og videreutdanningen av l\xc3\xa6rere. Senteret arbeider ogs\xc3\xa5 med oppgaver knyttet til voksnes lesing og mestringskompetanse, samt lesing og skriving blant minoritetsspr\xc3\xa5klige._NEWLINE_Senteret har ogs\xc3\xa5 et utvidet mandat for PP-tjenesten, og har kompetanse p\xc3\xa5 lese- og skrivevansker/dysleksi. Innenfor det spesialpedagogiske omr\xc3\xa5det driver Lesesenteret en diagnostiseringstjeneste av elever med store lese-/skrivevansker, forskning og formidling._NEWLINE_Senterleder er ansvarlig overfor direkt\xc3\xb8ren for Utdanningsdirektoratet i forhold til utadrettet virksomhet som kompetansesenter._NEWLINE_I tillegg til disse oppgavene har Lesesenteret ogs\xc3\xa5 omfattende oppdrag fra Kunnskapsdepartementet knyttet til nasjonale pr\xc3\xb8ver, kartleggingspr\xc3\xb8ver og leseunders\xc3\xb8kelser (PIRLS, ALL, IALS). Arbeidet med oppdragene har skjedd i n\xc3\xa6rt samarbeid med Utdanningsdirektoratet.\n_START_SECTION_\nHistorikk\n_START_PARAGRAPH_\nSenter for leseforsking ble etablert i 1989 ved dav\xc3\xa6rende Stavanger l\xc3\xa6rerh\xc3\xb8gskole av Torleiv H\xc3\xb8ien. Ved spesialundervisnings-reformen i 1992 ble senteret knyttet til systemet av landsdekkende spesialpedagogiske kompetansesentra, samtidig som det beholdt sin lokalisering og faglige tilknytning til Stavanger l\xc3\xa6rerh\xc3\xb8gskole. Ved h\xc3\xb8gskolereformen i 1994 ble senteret lagt inn under H\xc3\xb8gskolen i Stavanger, organisert som en frittst\xc3\xa5ende grunnenhet direkte under styret. Ved omorganiseringen av H\xc3\xb8gskolen i Stavanger fra 1.1.2004 ble senteret lagt inn under Det humanistiske fakultet, men beholdt faglig og administrativ autonomi i forhold til utadrettede oppgaver. Som et element i iverksettingen av tiltaksplanen Gi rom for lesing! opprettet Utdannings- og forskningsdepartementet et nasjonalt senter for leseoppl\xc3\xa6ring ved H\xc3\xb8gskolen i Stavanger. Det nye tiltaket ble knyttet til Senter for leseforsking fra 1.1.2004 samtidig som senteret fikk nytt navn: Nasjonalt senter for leseoppl\xc3\xa6ring og leseforsking, Lesesenteret.Fra 1.1.2012 er ikke Lesesenteret lenger en del av Statped, men fortsetter sine landsdekkende tjenester innen spesialpedagokikk, n\xc3\xa5 gjennom mandat direkte fra Utdanningsdirektoratet.'